Rīgā

12.12.2019

**Lēmums Nr. 5-02/12**

**par ietekmes uz vidi novērtējuma procedūras piemērošanu**

**Adresāts:** SIA *“Baltic Pork”*, reģistrācijas Nr. 40003486540, juridiskā adrese: *“Krastmalas”*, Allažu pagasts, Siguldas novads, LV-2154, elektroniskā pasta adrese:  balticpork@balticpork.lv (turpmāk - Ierosinātāja).

Andris Jēkabsons[[1]](#footnote-1), elektroniskā pasta adrese: jekabsons.jk@gmail.com (turpmāk – Pilnvarotā persona).

**Paredzētās darbības nosaukums:** cūku audzēšanas kompleksa *“Rukši”* pārbūve(turpmāk arī - Paredzētā darbība).

**Paredzētās darbības iespējamā norises vieta:** nekustamais īpašums *“Rukši”* (kadastra Nr. 7460 002 0119), Lauberes pagasts, Ogres novads.

**Īss Paredzētās Darbības raksturojums, faktu konstatācija un apsvērumi lēmuma satura noteikšanai:**

1. Ierosinātājas Pilnvarotā persona 2019. gada 11. novembrī iesniegusi Vides pārraudzības valsts birojā (turpmāk - Birojs) iesniegumu ietekmes uz vidi izvērtējuma (turpmāk - IVN) veikšanai SIA *“Baltic Pork”* cūku audzēšanas kompleksa *“Rukši”* (turpmāk - Komplekss) pārbūvei Lauberes pagastā Ogres novadā. Saskaņā ar Ierosinātājas sniegto informāciju:
	1. Ierosinātājai esošās piesārņojošās darbības veikšanai 2012. gada 10. decembrī ir izsniegta A kategorijas atļauja Nr. RI12IA0005 (turpmāk - Atļauja). Atļauja izsniegta intensīvai cūku audzēšanai ar kopējo cūku vietu skaitu 12 000 jeb 38 400 dzīvniekiem gadā, atbilstoši cūku labturības prasībām, kā arī citas Kompleksā veiktajām darbībām un to apjomiem - biogāzes ražošanai, tai skaitā biogāzes pārstrādei koģenerācijas stacijā, pazemes ūdens ieguvei līdz 102 930 m3/gadā, bioloģiskajai notekūdeņu attīrīšanas iekārtai ar projektēto jaudu līdz 3,0 m3/dnn. Kompleksā tiek audzētas tikai nobarojamās cūkas ar dzīvsvaru no 30 kg līdz 100 kg.
	2. Paredzētās darbības ietvaros plānota Ierosinātājas esošā Kompleksa pārbūve nekustamajā īpašumā *“Rukši”* ar kadastra Nr. 7460 002 0119, Lauberes pagastā, Ogres novadā (turpmāk - Darbības vieta)[[2]](#footnote-2), palielinot cūku turēšanas vietu skaitu līdz 30 000 vietām.
	3. IVN ietvaros tiks vērtēts un precizēts nobarojamo cūku vietu skaits, ņemot vērā plānotos tehnoloģiskos risinājumus, sagaidāmo ietekmi uz vidi un paredzētās darbības atbilstību piemērojamām vides aizsardzības normatīvo aktu prasībām, kā arī cūku labturības prasības.
	4. IVN ietvaros paredzēts novērtēt un salīdzināt tehniskos risinājumus cūku novietņu pārbūvei, tai skaitā, piemēram, ventilācijas izvadu izvietojumam, grīdu segumam, barības padeves un šķidrmēslu savākšanas risinājumiem, paredzot, ka jānodrošina slēgta šķidrmēslu savākšana un novadīšana to pārstrādei biogāzē. Cūku novietņu pārbūve ietvers būvdarbus, kuru rezultātā tiks mainīts esošo novietņu vai to daļu apjoms, nemainot to lietošanas veidu. Lai nodrošinātu nepieciešamo šķidrmēslu krātuvju ietilpību pēc Paredzētās darbības realizācijas, plānots Kompleksa teritorijā izbūvēt jaunas šķidrmēslu krātuves. Izbūvējamo krātuvju skaits un ietilpība tiks precizēta IVN ziņojuma izstrādes laikā.
	5. Pārbūves ietvaros nav plānota esošā Kompleksa teritorijas paplašināšana.
2. Darbības vieta atrodas Ogres novada teritorijā uz dienvidaustrumiem no Lauberes ciema blakus valsts vietējam autoceļam V 920 *Koknese-Vērene-Madliena-Suntaži*. Saskaņā ar Ogres novada teritorijas plānojumu 2012. - 2024. gadam Darbības vieta atrodas ražošanas objektu apbūves teritorijā. Darbības vietas teritorijai ir izstrādāts detālplānojums, kas apstiprināts 2009. gada 17. septembrī un ir spēkā no 2009. gada 7. oktobra.
3. Ņemot vērā iepriekš minēto, Birojs secina:
	1. Ierosinātājas esošā darbība atbilst likuma *“Par ietekmes uz vidi novērtējumu”* (turpmāk - Novērtējuma likums) 23. punkta 3. apakšpunkta darbībai *“Cūku vai mājputnu intensīvās audzēšanas kompleksi ar vairāk nekā 3) 3000 vietu cūkām, kuru masa ir lielāka par 30 kilogramiem”,*
	2. Paredzētā darbība pārsniedz Novērtējuma likuma 1. pielikuma 23. punkta 3. apakšpunktā noteiktos robežlielumus.

Līdz ar to Paredzētā darbība atbilst Novērtējuma likuma 4. panta pirmās daļas 1. punktam un 5. punkta a. apakšpunktam, kas nosaka: „*Ietekmes novērtējums nepieciešams: 5) izmaiņām esošajās darbībās: a) ja izmaiņas atbilst Novērtējuma likuma 1. pielikumā minētajām robežvērtībām*” un šā likuma 1. pielikuma 23. punkta 3. apakšpunktam, kam ietekmes uz vidi novērtējuma veikšana ir obligāta.

1. Ievērojot Paredzētās darbības specifiku un mērogu, saskaņā ar Novērtējuma likuma 15. panta otro daļu Birojs pieprasa organizēt sākotnējās sabiedriskās apspriešanas sanāksmi. Saskaņā ar Novērtējuma likuma 15. panta pirmajā daļā noteikto, *“ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība.”*
2. Novērtējuma likuma 16. panta pirmā daļa paredz, ka pēc ierosinātāja rakstveida pieprasījuma kompetentā institūcija, kas konkrētajā gadījumā ir Birojs, izstrādā un nosūta ierosinātājam programmu, kura ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015. gada 13. janvāra noteikumu Nr. 18 *“Kārtība, kādā novērtē paredzētās darbības ietekmi uz vidi un akceptē paredzēto darbību”* 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:** Ierosinātājas 2019. gada 11. novembra *“Paredzētās darbības iesniegums cūku audzēšanas kompleksa „Rukši” pārbūvei Lauberes pagastā Ogres novadā”.*

**Lēmums:** piemērot SIA “*Baltic pork*” Paredzētajai darbībai - cūku audzēšanas kompleksa „*Rukši*” pārbūvei nekustamajā īpašumā *“Rukši”* (kadastra Nr. 7460 002 0119), Lauberes pagastā, Ogres novadā - ietekmes uz vidi novērtējuma procedūru.

**Lēmuma pieņemšanas pamatojums:** Novērtējuma likuma 4. panta pirmās daļas 1. punkts un 5. punkta a. apakšpunkts un šā likuma 1. pielikuma “*Objekti, kuru ietekmes novērtējums ir nepieciešams*” 23. punkta 3. apakšpunkts.

Lēmums izsūtīts arī:

* Ogres novada pašvaldībai.
* Valsts vides dienesta Lielrīgas reģionālajai vides pārvaldei.

Direktora p.i.

direktora vietniece –

Piesārņojuma novērtēšanas daļas vadītāja (paraksts\*) I. Kramzaka

*\* Dokuments ir parakstīts ar drošu elektronisko parakstu*

1. Pilnvarotā persona darbojas uz SIA *“Baltic Pork”* 2019. gada 5. novembra Pilnvaras Nr. 05/11/19 (derīga līdz 2022. gada 31. decembrim) pamata. [↑](#footnote-ref-1)
2. Darbības vietas īpašnieks ir SIA *“LB Energy”*, bet Ierosinātāja - nomnieks (nomas tiesības nostiprinātas līdz 2030. gada 20. jūlijam). [↑](#footnote-ref-2)